Na Facebook stranici “Imocki crnjaci” u subotu se pojavila fotografija neočekivana kućnoga ljubimca – poskoka.

Ljudi vole egzotiku pa su psi i mačke nekima očito postali “dosadni” kućni ljubimci. Od čuvara kuće i ukućana pred vratima pa sve do malih stvorenja koja žive s ljudima u kućama može se vidjeti mnogo vrsta životinja.

Međutim, malo tko očekuje da će netko za kućnoga ljubimca izabrati poskoka, najotrovniju i najopasniju europsku zmiju iz porodice ljutica, karakterističnu za krške krajeve. Upravo takav kućni ljubimac navodno se nalazi u Imotskom, i to vezan na lancu.

U svakom normalnom svitu isprid kuće stoji kakav lipi ćuko koji čuva obiteljsko dobro al mudri Imoćani su se sitili da umisto ćuke stave poskoka, komentar je iznad fotografije objavljene na navedenoj Facebook stranici.

Nije poznato gdje se nalazi kuća koju čuva ovaj poskok ni tko je vlasnik ovoga “ljubimca”, ali može se pretpostaviti da će mnogo ljudi kuću zaobilaziti u širokom luku.